Komisijas paziņojums Padomei par Eiropas Kopienas dalību piektajā ministru konferencē par mežu aizsardzību Eiropā (Varšava, 2007. gada 5.-7. novembris) /* COM/2007/0597 galīgā redakcija */





[pic] | EIROPAS KOPIENU KOMISIJA | Briselē, 12.10.2007 COM(2007) 597 galīgā redakcija KOMISIJAS PAZIŅOJUMS PADOMEI par Eiropas Kopienas dalību piektajā ministru konferencē par mežu aizsardzību Eiropā (Varšava, 2007. gada 5.-7. novembris) KOMISIJAS PAZIŅOJUMS PADOMEI par Eiropas Kopienas dalību piektajā ministru konferencē par mežu aizsardzību Eiropā (Varšava, 2007. gada 5.-7. novembris) Nākošā ministru konference par mežu aizsardzību Eiropā notiks Varšavā 2007. gada 5., 6. un 7. novembrī. Vairāk nekā 40 Eiropas valstu, tostarp visas ES dalībvalstis, piedalīsies konferencē, ko kopīgi organizē Polija un Norvēģija. Kopš 1990. gada ir notikušas četras ministru konferences par mežu aizsardzību Eiropā. Pirmajā ministru konferencē par mežu aizsardzību Eiropā, kas notika Strasbūrā 1990. gada decembrī, apsprieda galvenokārt mežu monitoringa un aizsardzības, kā arī mežu pētniecības jautājumus. Otrā ministru konference, kas notika Helsinkos 1993. gada jūnijā, galvenokārt pievērsās ilgtspējīgai mežu apsaimniekošanai, bioloģiskās daudzveidības saglabāšanai mežos, mežu un klimata saistībai un Centrālās un Austrumeiropas valstu mežiem. Trešajā ministru konferencē, kas notika Lisabonā 1998. gada jūnijā, galvenā uzmanība tika pievērsta Eiropas mežu nozares sociālajiem un ekonomiskajiem aspektiem, ilgtspējīgas mežu apsaimniekošanas kritērijiem un rādītājiem un mežu bioloģiskās un ainavu dažādības saglabāšanai. Visbeidzot ceturtajā ministru konferencē par mežu aizsardzību Eiropā, kura notika Vīnē 2003. gada aprīlī, galvenokārt aplūkoja jautājumus par to, kā ilgtspējīgu mežu apsaimniekošanu iekļaut vispārējā ilgtspējīgā attīstībā. Šajās četrās konferencēs Padome bija pilnvarojusi Komisiju piedalīties Eiropas Kopienas vārdā un kopā ar dalībvalstīm parakstīt nobeiguma dokumentus. Tāpat kā iepriekšējās trijās konferencēs piektā ministru konference par mežu aizsardzību Eiropā ir solis ceļā uz to, ka uz Eiropas mežiem attiecina vairākas saistības, kas pieņemtas Apvienoto Nāciju organizācijas vides un attīstības konferencē, kas notika Riodežaneiro 1992. gadā, tostarp konvenciju par bioloģisko daudzveidību, konvenciju pārtuksnešošanās apturēšanai un pamatkonvenciju par klimata pārmaiņām, kā arī saistības, kas nesen pieņemtas pasaules augstākā līmeņa sanāksmē par ilgtspējīgu attīstību, kas notika Johannesburgā 2002. gadā. Varšavas konferencē tiks aplūkoti šādi jautājumi: - meži, kokmateriāli un enerģija, - meži un ūdens. Ir paredzēts iesniegt ministriem vispārēju deklarāciju un divas rezolūcijas par iepriekš minētajiem jautājumiem. Lai gan piedāvātajām deklarācijām un rezolūcijām nebūs konvencijas statusa, attiecīgajiem sīki izstrādātajiem tekstiem tomēr var būt zināma ietekme uz lēmumiem, kas jāpieņem konferences dalībniekiem. Turklāt ir plānots arī iesniegt ministriem divus paziņojumus – kas jāpieņem vienprātīgi – par Viseiropas mežu nedēļas organizēšanu 2008. gadā un par mežu ugunsgrēkiem. Attiecīgie Komisijas dienesti ir aktīvi iesaistīti šīs konferences sagatavošanas darbā, lai izstrādātu juridiski nesaistošu deklarāciju un rezolūcijas. Kopienas dalība konferencē ir ļoti vēlama, tiešām vajadzīga, ņemot vērā šādus aspektus: - konference ir saistīta ar to starptautiski pieņemto saistību īstenošanu Eiropas mērogā, kuras uzņēmušās ne tikai dalībvalstis, bet arī Eiropas Kopiena, - būdama Strasbūras, Helsinku, Lisabonas un Vīnes rezolūciju parakstītāja, Eiropas Kopiena ir tieši iesaistīta to turpmākās izpildes kontrolē un īstenošanā, - ar Strasbūras, Helsinku, Lisabonas, Vīnes rezolūcijām un Varšavā paredzētajām rezolūcijām Eiropas valstis būs noteikušas sīki izstrādātas meža politikas vadlīnijas, kurās noteikti lieli mērķi, tādējādi stiprinot arī koordināciju un sadarbību šajā jomā. Tas atbilst arī Padomes 1998. gada 15. decembra rezolūcijai par Eiropas Savienības mežu stratēģiju[1]. Šajā rezolūcijā par būtisku ES mežu stratēģijas elementu noteikta nepieciešamība uzlabot koordināciju un sadarbību starp Eiropas Komisiju un dalībvalstīm, kā arī pašu dalībvalstu sadarbība visās ar meža nozari saistītās politikas jomās, - konferences tēmas attiecas uz jomām, kas daļēji iekļautas Kopienas meža pasākumos, jo īpaši uz tām, kas paredzētas lauku attīstības regulā[2], Sestajā vides rīcības programmā[3], Septītajā pamatprogrammā pētniecībai, tehnoloģiju attīstībai un demonstrējumu pasākumiem[4] un ES mežu rīcības plānā[5]. Konferences tēmas ir arī cieši saistītas ar Komisijas priekšlikumiem, kas veicināja paziņojumu „Enerģijas politika Eiropai”, ko atbalstīja Eiropadome[6]. Tādēļ Komisija aicina Padomi pieņemt šādu lēmumu: 1. Komisija Eiropas Kopienas vārdā kopā ar dalībvalstīm piedalīsies piektajā ministru konferencē par mežu aizsardzību Eiropā, kura notiks Varšavā 2007. gada 5., 6. un 7. novembrī. 2. Komisija parakstīs turpmāk norādītos konferences dokumentus. Ar savu parakstu Komisija neuzņemas nekādas kopīgu pasākumu saistības, ja tās nav Kopienas kompetencē. PIEKTĀS MINISTRU KONFERENCES PAR MEŽU AIZSARDZĪBU EIROPĀ DOKUMENTI - Varšavas deklarācija, - 1. Varšavas rezolūcija: meži, kokmateriāli un enerģija, - 2. Varšavas rezolūcija: meži un ūdens. PAPILDU DOKUMENTI: - ministru paziņojums par 2008. gada Viseiropas mežu nedēļu, - ministru paziņojums par mežu ugunsgrēkiem. [1] OV C 56, 26.2.1999., 1. lpp. [2] Padomes Regula (EK) Nr. 1698/2005 (OV L 277, 21.10.2005., 1. lpp.). [3] Lēmums Nr. 1600/2002/EK (OV L 242, 10.9.2002., 1. lpp.). [4] Lēmums Nr. 1982/2006/EK (OV L 412, 30.12.2006., 1. lpp.). [5] COM(2006) 302 galīgā redakcija. [6] Briseles Eiropadome, 8.-9.3.2007.